CELEX: 32020D0430
Language: lt
Date: 1584921600000
Title: Tarybos sprendimas (ES) 2020/430 2020 m. kovo 23 d. dėl laikinos nuo Tarybos darbo tvarkos taisyklių nukrypti leidžiančios nuostatos, taikomos atsižvelgiant į su kelionėmis susijusius sunkumus, kilusius Sąjungoje dėl COVID-19 pandemijos

24.3.2020   
               
               
                  LT
               
               
                  Europos Sąjungos oficialusis leidinys
               
               
                  LI 88/1
               
            
         TARYBOS SPRENDIMAS (ES) 2020/430
         2020 m. kovo 23 d.
         dėl laikinos nuo Tarybos darbo tvarkos taisyklių nukrypti leidžiančios nuostatos, taikomos atsižvelgiant į su kelionėmis susijusius sunkumus, kilusius Sąjungoje dėl COVID-19 pandemijos
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 240 straipsnio 3 dalį,
         kadangi:
         
                     (1)
                  
                  
                     prasidėjus epidemiologinei krizei, kurią sukėlė koronavirusas SARS-CoV-2, su juo susijusi liga COVID-19 ėmė sparčiai plisti visame pasaulyje ir pasiekė ir Sąjungos teritoriją. Dėl sparčiai augančio sergančiųjų skaičiaus 2020 m. kovo 11 d. Pasaulio sveikatos organizacijos (PSO) generalinis direktorius COVID-19 protrūkį paskelbė pandemija. 2020 m. kovo 12 d. atsižvelgdamas į spartų viruso plitimą PSO Europos regione – patvirtinta daugiau nei 20 000 susirgimo ir beveik 1 000 mirties atvejų, PSO Europos regiono direktorius pareiškė, kad Europa tapo šios pandemijos epicentru;
                  
               
                     (2)
                  
                  
                     todėl valstybės narės ėmėsi įvairių neeilinių prevencinių ir izoliavimo priemonių, pavyzdžiui: paskelbė karantiną, nurodė uždaryti nebūtinų prekių parduotuves, mokyklas ir universitetus, įgyvendinti nuotolinio darbo politiką, taip pat nustatė judėjimo ir kelionių apribojimus arba draudimus. Dėl tų priemonių tam tikriems Tarybos nariams tapo neįmanoma arba labai sunku atvykti į Tarybos buveinėje vykstančius Tarybos posėdžius ir juose fiziškai dalyvauti. Dėl to savo ruožtu tapo sunku užtikrinti kvorumą, kurio reikalaujama pagal Tarybos darbo tvarkos taisyklių (1) 11 straipsnio 4 dalį, ir atitinkamai tapo sunku Tarybai rinktis į oficialius posėdžius;
                  
               
                     (3)
                  
                  
                     atsižvelgiant į šias išimtines aplinkybes ir siekiant užtikrinti institucinį sprendimų priėmimo Taryboje tęstinumą, būtina laikinai nukrypti nuo Tarybos darbo tvarkos taisyklių 12 straipsnio 1 dalies pirmos pastraipos dėl sprendimų naudoti įprastą rašytinę procedūrą. Šio sprendimo taikymo laikotarpiu, ir tik šiuo laikotarpiu, Valstybių narių vyriausybių nuolatinių atstovų komiteto (Coreper) priimamas sprendimas naudoti įprastą rašytinę procedūrą turėtų būti priimamas vadovaujantis balsavimo taisykle, taikytina susijusio Tarybos akto priėmimui. Ši nukrypti leidžianti nuostata turėtų būti taikoma vieną mėnesį ir jos taikymas gali būti pratęstas;
                  
               
                     (4)
                  
                  
                     prieš naudojant įprastą rašytinę procedūrą kaip alternatyvą Tarybos aktų priėmimui Tarybos posėdžiuose, turėtų būti nuodugniai pasirengiama Coreper, o susijęs Tarybos aktas, kai įmanoma ir reikalinga, turėtų būti iš anksto politiškai aptartas ministrų, pavyzdžiui, naudojant neformalią vaizdo konferenciją, kad būtų kiek galima labiau užtikrinti, be kita ko, nacionalinis koordinavimas, viešasis skaidrumas ir nacionalinių parlamentų dalyvavimas pagal valstybių narių praktiką,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Tarybos darbo tvarkos taisyklių 12 straipsnio 1 dalies pirmos pastraipos, sprendimas naudoti įprastą rašytinę procedūrą, kai tą sprendimą priima Coreper, priimamas vadovaujantis balsavimo taisykle, taikytina susijusio Tarybos akto priėmimui.
         
         
            2 straipsnis
            Šis sprendimas taikomas vieno mėnesio laikotarpį nuo jo priėmimo dienos.
            Jei tai būtų pateisinama dėl besitęsiančių išimtinių aplinkybių, Taryba šį sprendimą gali atnaujinti.
         
         
            3 straipsnis
            Šis sprendimas įsigalioja jo priėmimo dieną.
            Jis skelbiamas Europos Sąjungos oficialiajame leidinyje.
         
         
            Priimta Briuselyje 2020 m. kovo 23 d.
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).